DA Den Europæiske Unions Tidende C 192/16

Uddrag af afgørelsen vedrørende Kaupthing Bank hf. i henhold til Europa-Parlamentets og Rådets direktiv 2001/24/EF af 4. april 2001 om sanering og likvidation af kreditinstitutter

2009/C 192/05

Opfordring til anmeldelse af fordringer — frister

Ved dom af 24. november 2008 erklærede underretten i Reykjavik betalingsstandsning indtil den 13. februar 2009 for Kaupthing Bank hf., ID-nr. 560882-0419, Borgartun 19, 105 Reykjavik, ICELAND. Den 19. februar blev betalingsstandsningen forlænget indtil fredag, den 13. november 2009. I overensstemmelse med midlertidig bestemmelse II i lov nr. 44/2009 om ændring af lov nr. 161/2002 har underretten i Reykjavik den 25. maj 2009 udnævnt et likvidationsråd for banken, som bl.a. skal behandle fordringer, der gøres gældende over for banken under betalingsstandsningen og derefter, når likvidationsproceduren er indledt efter udløbet af betalingsstandsningsperioden.

Referencedatoen for likvidationsproceduren er den 15. november 2008, jf. midlertidig bestemmelse III i lov nr. 44/2009 om ændring af lov nr. 161/2002. Datoen for indledning af behandlingen af fordringer berammes på grundlag af ikrafttrædelsesdatoen for lov nr. 44/2009 og er den 22. april 2009 i henhold til midlertidig bestemmelse II, andet underafsnit, i lov nr. 44/2009.

Alle parter, som ønsker at gøre fordringer eller andre krav gældende over for Kaupthing Bank hf. eller aktiver, som kontrolleres af banken, opfordres hermed til at anmelde deres krav skriftligt til bankens likvidationsråd senest seks måneder efter den første offentliggørelse af denne meddelelse i den islandske lovtidende (Lögbirtingablaðið) den 30. juni 2009. Sidste frist for anmeldelse af krav er således den 30. december 2009. Kravene skal anmeldes til likvidationsrådet inden for den fastsatte tidsfrist og være i overensstemmelse med bestemmelserne i artikel 117, stk. 2 og 3, i lov nr. 21/1991 om konkurs mv.

Anmeldelse af krav indgives til:

The Winding-up Committee of Kaupthing Bank hf. Borgartun 19 105 Reykjavik ICELAND

I henhold til ovennævnte bestemmelser bedes kreditorerne vedlægge en detaljeret oversigt over deres fordringer pr. 22. april 2009.

Fordringer i udenlandsk valuta anmeldes i den pågældende valuta. Kreditorer fra EØS-medlemsstaterne eller EFTA-medlemsstaterne kan indsende fordringer på det pågældende lands sprog. Sådanne fordringer skal være ledsaget af en islandsk oversættelse. Der kan dog anmeldes fordringer på engelsk uden ledsagende oversættelse. Andre kreditorer anmelder deres fordringer på islandsk eller engelsk.

Anmeldes fordringer over for Kaupthing Bank hf. ikke inden ovennævnte frist, anses de for at være uden retsvirkning, jf. artikel 118 i lov nr. 21/1991 om konkurs mv., jf. dog undtagelserne i bestemmelsens punkt 1-6.

Når kreditorer anmelder fordringer, formodes de at have godkendt, at de pågældende fordringer ikke længere er omfattet af bestemmelserne om datafortrolighed (bankhemmelighed).

Det meddeles samtidigt, at der afholdes et møde for kreditorer fredag, den 29. januar 2010, kl. 10.00, på Hilton Hotel Nordica, Suðurlandsbraut 2, 108 Reykjavik, ICELAND. Parter, som har anmeldt fordringer mod banken, har ret til at deltage i mødet. På mødet behandles listen over anmeldte fordringer og likvidationsrådets afgørelse om anerkendelse af fordringerne, hvis den foreligger. Parter, som har anmeldt fordringer mod banken, får adgang til en liste over anmeldte fordringer senest en uge inden ovennævnte møde.

Yderligere oplysninger om anmeldelse og behandling af fordringer offentliggøres på bankens netsted http://www.kaupthing.com. Likvidationsrådet skal gøre kreditorerne opmærksom på følgende:

(a) Angiv venligst Deres egen eller Deres repræsentants e-mail-adresse, når De anmelder en fordring.

(b) Giv venligst nærmere oplysninger om Deres bankkonto, så det bliver lettere at effektuere eventuelle betalinger.

Kreditorer opfordres til at anmelde deres fordringer snarest muligt og inden ovennævnte tidsfrist.